เงินบาทเมินมาตรการคลังแข็งค่าต่อเนื่อง
ค่าเงินบาทไม่ตอบรับมาตรการชะลอผลกระทบค่าเงินของกระทรวงการคลัง ปรับแข็งค่าขึ้นต่อเนื่อง
12 ต.ค. 2553

ค่าเงินบาทไม่ตอบรับมาตรการชะลอผลกระทบค่าเงินของกระทรวงการคลัง ปรับแข็งค่าขึ้นต่อเนื่อง 
นักค้าเงินจากธนาคารพาณิชย์ กล่าวว่า ขณะนี้การเคลื่อนไหวของเงินบาทยังมีแนวโน้มแข็งค่าขึ้นต่อเนื่อง ล่าสุดเมื่อเวลาประมาณ 16.00น.อยู่ที่ระดับ 29.97 – 30.02 บาทต่อเหรียญสหรัฐ ปรับตัวแข็งค่าขึ้นเล็กน้อยเมื่อเทียบกับช่วงเช้าที่เปิดตลาดที่ระดับ 30.05 บาทต่อเหรียญสหรัฐ ถือว่าไม่ได้มีการตอบรับในทิศทางที่อ่อนค่าลงกับมาตรการที่กระทรวงการคลังประกาศ เพื่อลดผลกระทบจากการแข็งค่าของเงินบาท เพราะยังปรับตัวในทิศทางที่แข็งค่าต่อไป
ทั้งนี้ การเคลื่อนไหวของเงินบาทสอดคล้องกับการแถลงของ นายกรณ์ จาติกวณิช รมว.คลัง ที่ระบุว่า แนวโน้มค่าเงินสกุลต่างๆเทียบกับเงินเหรียญสหรัฐจะยังได้รับผลกระทบและอยู่ในทิศทางแข็งค่าต่อไป ตราบใดที่ธนาคารกลางสหรัฐ(เฟด) ยังต้องกระตุ้นเศรษฐกิจ ด้วยวิธีการเพิ่มปริมาณเงินเข้าในระบบเพื่อให้ได้ประโยชน์จากการอ่อนค่าของเงินเหรียญสหรัฐฯอยู่เช่นนี้ ซึ่งสถานการณ์ดังกล่าวนี้ประเทศสมาชิกส่วนใหญ่ในภูมิภาคอาเซียนก็ได้แสดงความเป็นห่วงถึงเรื่องการทำอัตราแลกเปลี่ยนอ่อนค่ากว่าพื้นฐานเศรษฐกิจ  ในที่ประชุมธนาคารโลกและกองทุนการเงินระหว่างประเทศ(ไอเอ็มเอฟ) ที่สหรัฐฯด้วยเช่นกัน 
อย่างไรก็ตาม รมว.คลัง ยืนยันว่า คลังไม่มีความตั้งใจที่จะไปเข้าไปยุ่งเกี่ยวกับการดูแลหรือแทรกแซงอัตราแลกเปลี่ยนที่เป็นหน้าที่ของธนาคารแห่งประเทศไทย(ธปท.)แน่นอน เพียงแต่จะมีมาตรการเข้าไปช่วยเหลือผู้ประกอบการรายย่อย ที่ได้รับผลกระทบจากเงินบาทแข็งค่าเท่านั้น